Spazju Kreattiv nieda l-istaġun il-ġdid tiegħu għall-2021/22, fejn qed ikompli jikkonsolida l-irwol tiegħu bħala katalista għall-forom kollha ta' espressjoni f'Malta u Għawdex. Din is-sena, l-istaġun huwa magħmul minn aktar minn 550 avveniment, 350 kollaboratur, 17-il forma kreattiva b'konsolidazzjoni ta' sforzi li ġew stabbiliti, kif ukoll impriżi ġodda. Id-direttur Artistiku ta' Spazju Kreattiv, Daniel Azzopardi saħaq li huma jinsabu impenjati biex ikomplu jappoġġjaw il-komunità kreattiva, filwaqt li jkomplu jħeġġu lill-pubbliku biex jipparteċipaw b'mod attiv f'din l-esperjenza artistika. Il-Chairman tal-Fondazzjoni Kreattività, Rupert Cefai qal li waqt il-pandemija, Spazju Kreattiv baqa' għaddej anke meta kull probabbiltà kienet kontrih. Huwa spjega li l-użu tal-aħħar teknoloġiji għad-disponżizzjoni tal-Fondazzjoni, ippermetta li jkomplu jinvolvu ruħhom ma' diversi komunitajiet permezz ta' forom ta' arti differenti. Waqt l-intervent tiegħu, il-Ministru għall-Wirt Nazzjonali, Arti u Gvern Lokali, José Herrera, spjega li l-pandemija għenet lin-nies jirrealizzaw l-importanza tal-arti u l-kultura.